Et velbesøgt åndehul og yndet mødested for mange kaffelystne århusianere er på vej til at forsvinde helt fra Aarhus Midtby.

Ejeren af Sigfreds Kaffebar - Thomas Sigfred - meddelte i går via Facebook , at det lille kvalitetskaffekoncept med butikker i Ryesgade, Guldsmedegade og sågar også en enkelt i Skagen er gået konkurs.

»Har netop afholdt møde med mine helt fantastiske medarbejdere, hvor jeg har givet dem den triste besked. Tak til alle, som gennem årene har støttet Sigfreds Kaffebar. Jeg er meget stolt af det, som vi har opnået, men ked af, at det ikke længere lykkedes at opretholde driften af mine butikker«.

At dømme efter reaktionerne på Facebook, bliver Sigfreds Kaffebar, der flere gange har vundet AOA.dk's Byens Bedste-pris i kaffekategorien, stærkt savnet. I skrivende stund strømmer sympatitilkendegivelserne ind på kaffebarens Facebookvæg i hundredvis.